Mabuza verwelkom vordering met noodkragopwekkingArgieffoto: GCIS Die Eskom-taakspan, onder leiding van adj.pres. David Mabuza, het Vrydag vergader om die kragreus se vordering met sy talle uitdagings te bespreek. Volgens Mabuza moet daar aan die toenemende vraag na elektrisiteit voldoen word ten einde vinnige industrialisering te verseker wat ekonomiese groei en indiensneming sal bevorder. Daar is ook terugvoer gegee oor die vordering rakende die verkryging van onderskeidelik 2 000 MW se noodkragopwekking en bykomende elektrisiteitskapasiteit. “Dit volg op die aankondiging van pres. Cyril Ramaphosa in sy staatsrede om noodkrag te verkry van projekte wat binne drie tot 12 maande ná goedkeuring elektrisiteit tot die netwerk kan voeg.” ŉ Verslag van die departement van minerale hulpbronne en energie is tydens die vergadering voorgelê waarvolgens verskeie bodvensters, waaronder bodvenster 5 vir hernubare energie, oopgestel kan word en waarvan die proses in Desember vanjaar voltooi sal wees. Nersa het vroeër die maand ingestem tot die ministeriële kragbepaling ingevolge art. 34 van die Wet op Elektrisiteitsregulering wat die departement van minerale hulpbronne en energie in staat stel om met die verkryging van bykomende kragkapasiteit vanuit hernubare bronne te begin. “Dit sal dit moontlik maak om vanaf 2022 ŉ bykomende 11 813 MW krag te verskaf, benewens die 2 000 MW in noodverkryging. Dit sal die bodvenster 4-bydrae tot die netwerk verder verhoog.” Mabuza het gesê die taakspan bly bekommerd oor die negatiewe uitwerking van herhalende kragonderbrekings. “Ons verwelkom egter hierdie positiewe ontwikkeling en is oortuig dat dit tot energiesekerheid in ons land sal bydra. Dit is ŉ groot stap in die rigting van volhoubare ekonomiese groei en ontwikkeling.” Daar is ook tydens die vergadering terugvoer gegee oor die herstrukturering van Eskom in drie verskillende entiteite, naamlik opwekking, verspreiding en transmissie. Mabuza het net gesê goeie vordering is in dié verband gemaak. “Die Eskom-taakspan het tydens die vergadering ook sy steun aan die leierskap van Eskom herbevestig rakende die stappe om geld te verhaal wat aan die kragverskaffer verskuldig is, waaronder optrede teen onwettige verbindings.”